CELEX: 
Language: el
Date: 2018-06-07 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2015/2446 όσον αφορά τις προϋποθέσεις για μείωση του ύψους της συνολικής εγγύησης ή απαλλαγή από την υποχρέωση σύστασης εγγύησης

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (κώδικας), σε συνοχή με τη Συνθήκη για τη λειτουργία της Ευρωπαϊκής Ένωσης (ΣΛΕΕ), αναθέτει στην Επιτροπή την εξουσία να συμπληρώνει ορισμένα μη ουσιώδη στοιχεία του κώδικα, σύμφωνα με το άρθρο 290 της ΣΛΕΕ. Η Επιτροπή έκανε χρήση της εν λόγω εξουσίας εκδίδοντας, στις 28 Ιουλίου 2015, τον κατ’ εξουσιοδότηση κανονισμό (ΕΕ) 2015/2446 της Επιτροπής για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα. Ο εν λόγω κατ’ εξουσιοδότηση κανονισμός της Επιτροπής θεσπίζει διατάξεις γενικής εφαρμογής για τη συμπλήρωση του κώδικα με σκοπό να διασφαλιστεί η σαφής και ορθή εφαρμογή των διατάξεων του κώδικα. 
            
            
               Μετά το πρώτο έτος εφαρμογής του κατ’ εξουσιοδότηση κανονισμού (ΕΕ) 2015/2446, η πρακτική εφαρμογή του κατέδειξε την ανάγκη προσαρμογής των διατάξεων του άρθρου 84, ώστε να καταστεί δυνατή η αποδοτικότερη και αποτελεσματικότερη εφαρμογή των βασικών κανόνων που θεσπίζει ο κώδικας και να προωθηθούν καλύτερα οι τελωνειακές συναλλαγές σύμφωνα με σύγχρονες πρακτικές.
            
            
               Πολλά κράτη μέλη και οι εκπρόσωποι επαγγελματικών οργανώσεων έχουν επανειλημμένα επιστήσει την προσοχή της Επιτροπής στις δυσκολίες που διαπιστώνονται ως προς την πρακτική εφαρμογή της ειδικής προϋπόθεσης επαρκών οικονομικών πόρων που προβλέπεται στο άρθρο 84 του κατ’ εξουσιοδότηση κανονισμού (ΕΕ) 2015/2446 της Επιτροπής, και έχουν ζητήσει από την Επιτροπή να διευθετήσει την κατάσταση το συντομότερο δυνατόν. Έχουν διατυπωθεί οι ακόλουθοι λόγοι και τα σχετικά στοιχεία: 
            
            
               Έχει προβληθεί ο ισχυρισμός ότι οι οικονομικοί πόροι του οικονομικού φορέα, οι οποίοι προς το παρόν αναφέρονται ως αυτόνομη προϋπόθεση στο άρθρο 84, δεν μπορούν να θεωρηθούν αντιπροσωπευτικοί της πλήρους εικόνας της ικανότητας του εν λόγω οικονομικού φορέα να καταβάλλει το ποσό των τελωνειακών οφειλών και άλλων επιβαρύνσεων το οποίο δεν καλύπτεται από την εγγύηση. Η συγκεκριμένη προϋπόθεση επαρκών οικονομικών πόρων συνδέεται μόνο με τη ρευστότητα και θεωρείται υπερβολικά περιοριστική. Κατά συνέπεια, έχει προταθεί ότι θα πρέπει να λαμβάνονται υπόψη άλλα εύκολα μετατρέψιμα στοιχεία του ενεργητικού κατά την εκτίμηση της προαναφερόμενης ικανότητας του οικονομικού φορέα, όταν αποφασίζεται εν προκειμένω η μείωση της υποχρέωσης σύστασης εγγύησης ή η απαλλαγή από αυτή.
            
            
               Επιπλέον, στην πράξη έχει αποδειχθεί ότι, σε ορισμένες περιπτώσεις, το καθοριζόμενο σύμφωνα με το άρθρο 90 του κώδικα ποσό αναφοράς για τελωνειακές οφειλές και άλλες επιβαρύνσεις που ενδέχεται να γεννηθούν, μπορεί να ανέλθει σε πολύ υψηλά επίπεδα που δεν δικαιολογούνται από την πιθανότητα πραγματικής γένεσης της εν λόγω τελωνειακής οφειλής (π.χ. τελωνειακή οφειλή που ενδέχεται να γεννηθεί λόγω επισκευής πλοίου που υπάγεται σε καθεστώς προσωρινής εισαγωγής). Έχει αποδειχθεί ότι η απουσία της δυνατότητας συνεκτίμησης του εν λόγω παράγοντα κινδύνου είναι υπερβολικά αυστηρή.
            
            
               Επιπλέον, όσον αφορά τις αιτήσεις των εγκεκριμένων οικονομικών φορέων (ΕΟΦ) για μείωση της εγγύησης ή απαλλαγή από την υποχρέωση σύστασης εγγύησης, φαίνεται ότι οι ισχύουσες απαιτήσεις του άρθρου 84 είναι αυστηρότερες από τις μεθόδους αξιολόγησης των κριτηρίων που αναφέρονται στο άρθρο 95 του κώδικα και, ως εκ τούτου, απαιτείται η διεξαγωγή διττής αξιολόγησης, σε σύγκριση με τους μη εγκεκριμένους οικονομικούς φορείς, κάτι που δεν φαίνεται λογικό και είναι σχετικά αντιφατικό. 
            
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή εκπόνησε την παρούσα κατ’ εξουσιοδότηση πράξη σύμφωνα με τη συμφωνία πλαίσιο για τις σχέσεις µεταξύ του Ευρωπαϊκού Κοινοβουλίου και της Ευρωπαϊκής Επιτροπής και την κοινή αντίληψη μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις κατ’ εξουσιοδότηση πράξεις. Τα κράτη μέλη και όλα τα άλλα σχετικά ενδιαφερόμενα μέρη συμμετείχαν δεόντως και υπήρξε διαρκής διαβούλευση μαζί τους κατά τη διάρκεια των προπαρασκευαστικών εργασιών.
            
            
               Η Επιτροπή διεξήγαγε διαβουλεύσεις με τα κράτη μέλη επί του σχεδίου του κειμένου της πρότασης μέσω συνεδριάσεων της αρμόδιας ομάδας εμπειρογνωμόνων (ομάδα  εμπειρογνωμόνων τελωνειακού κώδικα). Η διαβούλευση με την επιχειρηματική κοινότητα διεξήχθη μέσω του αρμόδιου συμβουλευτικού οργάνου ενδιαφερόμενων μερών (Ομάδα Εμπορικών Επαφών) σε κοινές συνεδριάσεις με εμπειρογνώμονες των κρατών μελών. 
            
            
               Η Επιτροπή έλαβε σοβαρά υπόψη όλες τις παρατηρήσεις που ελήφθησαν κατά την εν λόγω διαβούλευση και, στον μέγιστο δυνατό βαθμό, τις συμπεριέλαβε στην παρούσα πρόταση με βάση τον εξής στόχο: σε περίπτωση ενδεχόμενων τελωνειακών οφειλών, θα πρέπει να δικαιολογείται επαρκώς τόσο η αποδοχή όσο και η απόρριψη αίτησης μείωσης της εγγύησης ή απαλλαγής από την υποχρέωση σύστασης εγγύησης. 
            
            
               Όλα τα ενδιαφερόμενα μέρη συμφώνησαν ότι η παρούσα τροποποίηση θα πρέπει:
            
            
               1) να επιλύσει την κατάσταση κατά την οποία η προϋπόθεση απόδειξης επαρκών οικονομικών πόρων ερμηνεύεται μόνο ως διάθεση της απαραίτητης ρευστότητας και, ως εκ τούτου, είναι υπερβολικά περιοριστική·
            
            
               2) να αποσαφηνίσει την αξιολόγηση της προϋπόθεσης επαρκών οικονομικών πόρων·
            
            
               3) να συνεπάγεται την πρόβλεψη του παράγοντα κινδύνου για την πιθανότητα γένεσης τελωνειακής οφειλής, αναφορικά με τον όγκο και το είδος των σχετικών με τα τελωνεία επιχειρηματικών δραστηριοτήτων του οικονομικού φορέα, καθώς και το είδος των αγαθών για τα οποία απαιτείται η σύσταση εγγύησης·
            
            
               4) να παρέχει διαβεβαιώσεις για τη νομική διάταξη που προβλέπεται στο άρθρο 38 παράγραφος 5 του κώδικα, σύμφωνα με την οποία, αφενός, δεν επανεξετάζονται οι προϋποθέσεις των ΕΟΦ που έχουν ήδη εξεταστεί κατά τη χορήγηση της ιδιότητας του εγκεκριμένου οικονομικού φορέα και, αφετέρου, η αξιολόγηση της ικανότητας καταβολής του ποσού της τελωνειακής οφειλής και άλλων επιβαρύνσεων το οποίο δεν καλύπτεται από την εγγύηση, θα πρέπει να πραγματοποιείται κατά την εκτίμηση της επάρκειας της οικονομικής επιφάνειας για τους σκοπούς της χορήγησης άδειας για μείωση του ύψους της συνολικής εγγύησης ή απαλλαγή από την υποχρέωση σύστασης εγγύησης. 
            
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση του παρόντος κανονισμού έγκειται στις διατάξεις περί εξουσιοδότησης του άρθρου 99 στοιχείο γ) του κώδικα. 
            
            
               Αρχή της επικουρικότητας
            
            
               Δεδομένου ότι ούτε ο κώδικας ούτε ο κατ’ εξουσιοδότηση κανονισμός που τροποποιείται από τον παρόντα κανονισμό δεν υπόκειται σε έλεγχο της επικουρικότητας, δεν είναι σκόπιμο να διενεργηθεί ο εν λόγω έλεγχος σχετικά με τον παρόντα κανονισμό. Σημειωτέον ότι η τελωνειακή ένωση αποτελεί έναν χώρο χωρίς εσωτερικά σύνορα ο οποίος βασίζεται σε εναρμονισμένο και αυτοματοποιημένο πλαίσιο και σε αλληλεξάρτηση των κρατών μελών. Επομένως, για την εύρυθμη λειτουργία της πρέπει τυχόν περαιτέρω σχετικά νομικά μέτρα, ιδίως για διασυνοριακά συστήματα, να λαμβάνονται σε επίπεδο Ένωσης.
            
            
               Αρχή της αναλογικότητας
            
            
               Από πλευράς αναλογικότητας, στον παρόντα κανονισμό τηρούνται τα όρια των εξουσιών που ανατίθενται από τους συννομοθέτες και καλύπτονται μόνο τα στοιχεία που αφορούν την καλύτερη προσαρμογή των υφιστάμενων νομικών διατάξεων στις απαιτήσεις της καθημερινής πρακτικής των τελωνειακών αρχών, των οικονομικών φορέων και άλλων προσώπων εκτός των οικονομικών φορέων.
            
            
               Περιεχόμενο της πρότασης
            
            
               Έπειτα από ενδελεχή αξιολόγηση της κατάστασης, η Επιτροπή κατέληξε στο συμπέρασμα ότι η προϋπόθεση «επαρκών οικονομικών πόρων» θα πρέπει να διαγραφεί από το κείμενο, ενώ θα πρέπει να διευκρινιστεί περαιτέρω η έννοια της αξιολόγησης της οικονομικής επιφάνειας στο νομικό κείμενο.  Επιπλέον, στην εν λόγω αξιολόγηση θα πρέπει να λαμβάνονται υπόψη όλα τα στοιχεία που σχετίζονται με την κατάσταση, ώστε η αξιολόγηση να παραμένει ευέλικτη και κατάλληλη για την εκάστοτε περίσταση. Είναι σημαντικό οι τελωνειακές αρχές να μπορούν να λαμβάνουν υπόψη τους πιθανούς κινδύνους γένεσης τελωνειακών οφειλών και, συγκεκριμένα, τα χαρακτηριστικά της επιχειρηματικής δραστηριότητας, την ιδιαιτερότητα της συναλλαγής και το είδος των αγαθών για τα οποία απαιτείται η σύσταση εγγύησης. Επιπλέον, θεωρήθηκε σημαντικό να διευκρινιστεί ο τρόπος με τον οποίο πρέπει να ερμηνεύεται η αξιολόγηση των αιτήσεων των εγκεκριμένων οικονομικών φορέων, λαμβανομένων υπόψη των αλληλεπικαλυπτόμενων κριτηρίων. Σύμφωνα με το άρθρο 38 παράγραφος 5 του κώδικα, δεν θα πρέπει να διεξάγονται διαδικασίες διττής αξιολόγησης. Ωστόσο, θα πρέπει να διευκρινιστεί ότι, όταν ένας  εγκεκριμένος οικονομικός φορέας επιθυμεί να του χορηγηθούν συγκεκριμένες απλουστεύσεις, αυτές υπάγονται σε χορήγηση άδειας από τις τελωνειακές αρχές και προϋποθέτουν την τήρηση συγκεκριμένων απαιτήσεων που αφορούν την αιτηθείσα απλούστευση.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Δεδομένου ότι σκοπός του παρόντος κανονισμού είναι απλώς η καλύτερη προσαρμογή των υφιστάμενων νομικών κανόνων του κατ’ εξουσιοδότηση κανονισμού (ΕΕ) 2015/2446 στους προβλεπόμενους στόχους τους και  ότι δεν προβλέπονται ουσιαστικές αλλαγές, δεν προκύπτουν από τον παρόντα κανονισμό άμεσες δημοσιονομικές επιπτώσεις. 
            
            
               Οι προϋποθέσεις για την χορήγηση απαλλαγής από τη σύσταση εγγύησης ή άλλες μειώσεις του ύψους της εγγύησης που προβλέπονται στο εν λόγω άρθρο έχουν ως στόχο να αποδεικνύεται ότι ο ίδιος ο οφειλέτης προβλέπει υψηλό βαθμό βεβαιότητας για την αποπληρωμή της τελωνειακής οφειλής. Η παρούσα τροποποίηση δεν αλλάζει την κατάσταση ως προς αυτό. 
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 7.6.2018
            
            
               για την τροποποίηση του κατ’ εξουσιοδότηση κανονισμού (ΕΕ) 2015/2446 όσον αφορά τις προϋποθέσεις για μείωση του ύψους της συνολικής εγγύησης ή απαλλαγή από την υποχρέωση σύστασης εγγύησης
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα
                  1
               , και ιδίως το άρθρο 99 στοιχείο γ),
            
            
               Εκτιμώντας τα ακόλουθα:
            
            
               (1)Στο άρθρο 95 παράγραφος 1 του κανονισμού (ΕΕ) αριθ. 952/2013, καθορίζονται οι προϋποθέσεις που πρέπει να πληρούν οι οικονομικοί φορείς ώστε να τους χορηγηθεί άδεια σύστασης συνολικής εγγύησης για να εξασφαλιστεί η πληρωμή της τελωνειακής οφειλής και άλλων επιβαρύνσεων. Στο άρθρο 95 παράγραφος 2 του κανονισμού (ΕΕ) αριθ. 952/2013 καθορίζονται περαιτέρω κριτήρια που πρέπει να πληρούν οι οικονομικοί φορείς ώστε να τους χορηγηθεί άδεια να προβούν στη σύσταση συνολικής εγγύησης μειωμένου ποσού ή να απαλλαγούν από την υποχρέωση σύστασης εγγύησης για την κάλυψη τελωνειακών οφειλών και άλλων επιβαρύνσεων που είναι δυνατόν να γεννηθούν. Ένα από τα εν λόγω κριτήρια είναι το κριτήριο της οικονομικής φερεγγυότητας
                  2
               . Το κριτήριο αυτό τεκμαίρεται εάν ο αιτών διαθέτει ικανοποιητική οικονομική επιφάνεια που του επιτρέπει να εκπληρώνει τις υποχρεώσεις του, λαμβανομένων υπόψη δεόντως των χαρακτηριστικών του είδους της ασκούμενης επιχειρηματικής δραστηριότητας.
            
            
               (2)Για τη διεκπεραίωση αίτησης μείωσης της συνολικής εγγύησης ή απαλλαγής από τη σύσταση εγγύησης, οι τελωνειακές αρχές πρέπει να αξιολογούν κατά πόσον ο αιτών έχει την ικανότητα καταβολής του ποσού της τελωνειακής οφειλής και άλλων επιβαρύνσεων, εάν χρειαστεί.
            
         
         
            
               (3)Στο άρθρο 84 του κατ’ εξουσιοδότηση κανονισμού (ΕΕ) 2015/2446 καθορίζονται οι προϋποθέσεις που πρέπει να πληρούν οι οικονομικοί φορείς ώστε να τους χορηγηθεί άδεια για τη χρήση συνολικής εγγύησης μειωμένου ποσού ή για απαλλαγή από τη σύσταση εγγύησης. Πέρα από τις άλλες προϋποθέσεις που καθορίζονται βάσει του κριτηρίου της οικονομικής φερεγγυότητας, ο αιτών απαιτείται να αποδείξει ότι διαθέτει επαρκείς οικονομικούς πόρους για να ανταποκριθεί στις υποχρεώσεις που υπέχει όσον αφορά το ποσό της τελωνειακής οφειλής και άλλων επιβαρύνσεων που είναι δυνατόν να γεννηθούν και οι οποίες δεν καλύπτονται από την εγγύηση. Ωστόσο, η πείρα που έχει αποκομιστεί από την πρακτική εφαρμογή του κανονισμού (ΕΕ) αριθ. 952/2013 και του κατ’ εξουσιοδότηση κανονισμού (ΕΕ) 2015/2446 αποδεικνύει ότι αυτή η προϋπόθεση είναι υπερβολικά περιοριστική, διότι ερμηνεύεται μόνο ως διάθεση της απαραίτητης ρευστότητας. Η ρευστότητα δεν συνιστά πάντα τη μοναδική ικανότητα των οικονομικών φορέων να καταβάλουν το ποσό της τελωνειακής οφειλής ή άλλων επιβαρύνσεων το οποίο δεν καλύπτεται από την εγγύηση. Θα μπορούσαν να λαμβάνονται υπόψη άλλα εύκολα μετατρέψιμα στοιχεία του ενεργητικού. Θα πρέπει, ως εκ τούτου, να καταργηθεί η ρευστότητα ως αυτόνομη προϋπόθεση και να δοθούν διευκρινίσεις, ώστε να ενσωματωθεί στην αξιολόγηση της οικονομικής επιφάνειας του αιτούντος η αξιολόγηση της ικανότητας του φορέα να εκπληρώνει τις υποχρεώσεις του για την καταβολή του ποσού της τελωνειακής οφειλής και άλλων επιβαρύνσεων που δεν καλύπτονται από την εγγύηση.
            
            
               (4)Ταυτόχρονα, με στόχο την εξασφάλιση της ομοιόμορφης εφαρμογής των εν λόγω κανόνων, είναι απαραίτητο να διευκρινιστεί ότι η αξιολόγηση της προϋπόθεσης «επαρκούς οικονομικής επιφάνειας» όσον αφορά την ικανότητα του οικονομικού φορέα να καταβάλει το ποσό της τελωνειακής οφειλής και άλλων επιβαρύνσεων που ενδέχεται να γεννηθούν και δεν καλύπτονται από την εγγύηση, αφορά ειδικά την αξιολόγηση αιτήσεων χρήσης συνολικής εγγύησης μειωμένου ποσού ή απαλλαγής από την υποχρέωση σύστασης εγγύησης (απλούστευση). Τούτο είναι απαραίτητο για να καθορίζονται τα όρια της εν λόγω αξιολόγησης στο πλαίσιο των συνολικών εγγυήσεων  μειωμένου ποσού κάθε ύψους.
            
            
               (5)Σε περιπτώσεις όπου το καθορισμένο με βάση το άρθρο 155 του εκτελεστικού κανονισμού (ΕΕ) 2015/2447 της Επιτροπής
                  3
                ποσό αναφοράς είναι δυσανάλογο προς τα ποσά των πιθανών τελωνειακών οφειλών που ενδέχεται να γεννηθούν, θα πρέπει να προβλέπεται οι τελωνειακές αρχές να έχουν τη διακριτική ευχέρεια να λαμβάνουν υπόψη τον κίνδυνο γένεσης τελωνειακής οφειλής προκειμένου να αποφασίσουν το ύψος της μείωσης.
            
            
               (6)Είναι απαραίτητο να διευκρινιστεί επίσης ότι οι εγκεκριμένοι οικονομικοί φορείς δεν θα πρέπει να υπόκεινται σε διαδικασίες διττής αξιολόγησης σύμφωνα με το άρθρο 38 παράγραφος 5 του κανονισμού (ΕΕ) αριθ. 952/2013, ενώ οι τελωνειακές αρχές θα πρέπει να εξακολουθούν να έχουν τη δυνατότητα, πριν από την χορήγηση συγκεκριμένων απλουστεύσεων τις οποίες επιθυμεί ο εγκεκριμένος οικονομικός φορέας, να ελέγχουν τη συμμόρφωση προς τις συγκεκριμένες απαιτήσεις της εν λόγω απλούστευσης. 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το άρθρο 84 του κατ’ εξουσιοδότηση κανονισμού (ΕΕ) 2015/2446 τροποποιείται ως εξής:
            
            
               (1)στην παράγραφο 1 διαγράφεται το στοιχείο στ)·
            
            
               (2)στην παράγραφο 2 διαγράφεται το στοιχείο ζ)·
            
            
               (3)στην παράγραφο 3 διαγράφεται το στοιχείο ιβ)·
            
            
               (4)παρεμβάλλονται οι ακόλουθες παράγραφοι 3α και 3β:
            
            
               «3α. Όταν επαληθεύεται κατά πόσον ο αιτών διαθέτει επαρκή οικονομική επιφάνεια για τους σκοπούς της χορήγησης άδειας για τη χρήση συνολικής εγγύησης μειωμένου ποσού ή την απαλλαγή από την υποχρέωση σύστασης εγγύησης, βάσει των απαιτήσεων της παραγράφου 1 στοιχείο ε), της παραγράφου 2 στοιχείο στ) και της παραγράφου 3 στοιχείο ια), οι τελωνειακές αρχές λαμβάνουν υπόψη την ικανότητα του αιτούντος να εκπληρώνει τις υποχρεώσεις που υπέχει για την καταβολή του ποσού των τελωνειακών οφειλών και άλλων επιβαρύνσεων που ενδέχεται να γεννηθούν και δεν καλύπτονται από την εν λόγω εγγύηση. 
            
            
               Οι τελωνειακές αρχές μπορούν να λαμβάνουν υπόψη τον κίνδυνο γένεσης των εν λόγω τελωνειακών οφειλών και άλλων επιβαρύνσεων, εάν αυτό δικαιολογείται, όσον αφορά το είδος και τον όγκο των σχετικών με τα τελωνεία επιχειρηματικών δραστηριοτήτων του αιτούντος, καθώς και το είδος των αγαθών για τα οποία απαιτείται η σύσταση εγγύησης.
            
            
               3β. Όταν η προϋπόθεση επαρκούς οικονομικής επιφάνειας έχει ήδη αξιολογηθεί ως μέθοδος για την εφαρμογή του κριτηρίου που αναφέρεται στο άρθρο 39 στοιχείο γ) του κώδικα, οι τελωνειακές αρχές επαληθεύουν μόνο κατά πόσον η οικονομική επιφάνεια του αιτούντος δικαιολογεί την χορήγηση άδειας για τη χρήση συνολικής εγγύησης μειωμένου ποσού ή την απαλλαγή από την υποχρέωση σύστασης εγγύησης.»
            
            
               (5)
                     η παράγραφος 4 αντικαθίσταται από το ακόλουθο κείμενο: 
            
            
               «4. Όταν έχουν παρέλθει λιγότερα από τρία έτη από την έναρξη δραστηριότητας του αιτούντος, η εκπλήρωση των προϋποθέσεων που καθορίζονται στην παράγραφο 1 στοιχεία δ) και ε), την παράγραφο 2 στοιχεία ε) και στ) και την παράγραφο 3 στοιχεία ι) και ια) ελέγχεται με βάση τις διαθέσιμες λογιστικές καταχωρίσεις και πληροφορίες.». 
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 7.6.2018
            
         
         
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 269 της 10.10.2013, σ. 1. 
               
               
                  
                     (2)
                  
                        Άρθρο 39 στοιχείο γ) του κανονισμού (ΕΕ) αριθ. 952/2013
               
               
                  
                     (3)
                  
                        ΕΕ L 343 της 29.12.2015, σ. 558.